
 14.2.2020
 BG
 Официален вестник на Европейския съюз
 L 42/8
 РЕГЛАМЕНТ ЗА ИЗПЪЛНЕНИЕ (ЕС) 2020/198 НА КОМИСИЯТА
 от 13 февруари 2020 година
 за определяне на правила за прилагането на Регламент (ЕС) No 251/2014 на Европейския парламент и на Съвета във връзка със създаването на регистър на географските указания, ползващи се с правна закрила в сектора на ароматизираните лозаро-винарски продукти, и включването на съществуващите географски означения в този регистър
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 251/2014 на Европейския парламент и на Съвета от 26 февруари 2014 г. за определяне, описание, представяне, етикетиране и правна закрила на географските указания на ароматизирани лозаро-винарски продукти и за отмяна на Регламент (ЕИО) No 1601/91 на Съвета (1), и по-специално член 21 и член 26, параграфи 1 и 3 от него,
 като има предвид, че:
 (1)
 В приложение II към Регламент (ЕИО) No 1601/91 на Съвета (2) се съдържа списъкът на географските означения на ароматизирани лозаро-винарски продукти, на които е предоставена правна закрила съгласно посочения регламент. Регламент (ЕИО) No 1601/91 беше отменен и заменен с Регламент (ЕС) No 251/2014. В глава III от Регламент (ЕС) No 251/2014 се определят правила за правната закрила на географски указания в сектора на ароматизираните лозаро-винарски продукти. В същата глава на Комисията се предоставя и правомощието inter alia да приема актове за изпълнение за създаването и поддържането на публично достъпен електронен регистър на географските указания за ароматизирани лозаро-винарски продукти, на които е предоставена правна закрила съгласно посочения регламент. Този регистър следва да бъде поддържан на уебсайта на Комисията.
 (2)
 Съгласно член 26, параграф 1 от Регламент (ЕС) No 251/2014 съществуващите географски означения на ароматизираните лозаро-винарски продукти, изброени в приложение II към Регламент (ЕИО) No 1601/91 или подадени до дадена държава членка и одобрени от същата преди 27 март 2014 г., се ползват автоматично с правна закрила като географски указания съгласно посочения регламент. В съответствие с член 26, параграф 3 от регламента обаче съществуващите географски означения, за които до 28 март 2017 г. съответната държава членка не е предала на Комисията техническото досие и националното решение за одобрение, следва да бъдат заличени от регистъра.
 (3)
 До 28 март 2017 г. Комисията получи техническото досие и националното решение за одобрение на изброените в приложение II към Регламент (ЕИО) No 1601/91 съществуващи географски означения на ароматизираните лозаро-винарски продукти „Nürnberger Glühwein“ (на 17 март 2017 г.), „Samoborski bermet“ (на 23 март 2017 г.), „Thüringer Glühwein“ (на 17 март 2017 г.) и „Vermut di Torino“ или „Vermouth di Torino“ (на 24 март 2017 г.).
 (4)
 Географското означение „Vino Naranja del Condado de Huelva“ е одобрено от Испания на 6 юли 2011 г. Комисията получи свързаните с него техническо досие и национално решение за одобрение на 14 март 2017 г.
 (5)
 Комисията направи оценка на съществуващите географски означения „Nürnberger Glühwein“, „Samoborski bermet“, „Thüringer Glühwein“, „Vermut di Torino“ или „Vermouth di Torino“ и „Vino Naranja del Condado de Huelva“ и стигна до заключението, че те отговарят на определението за географско указание, предвидено в член 2, точка 3